钦定古今图书集成/方舆汇编/边裔典/第099卷 > 明
## 钦定古今图书集成/方舆汇编/边裔典/第099卷 > 明

### 成祖永乐九年诏中使赐命阿丹国

按《瀛涯胜览》：“阿丹国濒海富饶，崇回回教。阿剌壁言
语情性，强梗悍戾，有胜兵七八千，马步俱精，邻邦畏
之。自古里国舟西行，一月可至。永乐九年，诏中使赐
命其国王远迎谨甚，即谕其国人就互市。王顶金冠，
衣黄袍，腰宝妆金带。礼拜则易白缠头，以金锦为顶，
衣白袍，乘车列象而行，将领等冠服有差。民间男则”
缠头衣、撒哈剌，锦绣纻丝细布，有靴鞋。妇人则长衣
顶珠冠缨络耳，金厢宝环手，金宝镯钏，足亦有环丝
帨。金银器皿绝胜。赤金钱曰“哺噜黎”，重一钱，面有文。
红铜钱曰“哺噜厮”，市易用之。气候温和。历无闰，以月
出定月之大小，夜见月，明日又为一月也。有善推步
者，定某日春则花木开荣，某日秋则花木雕落，日月
交蚀，风雨潮汐，无不验者。民居累石为壁，上覆以砖，
或土高至于四五尺。市肆熟食及绮帛书籍，俱如中
国。粒食多用酥糖蜜制，味极精美。厥产有米、麦、麻、豆、
蔬、菜，果有万年枣、松子、杷担、干葡萄、核桃、花红、石榴、
桃、杏之类。兽有象、驼、牛、羊、鸡、鸭、犬。猫无猪、鹅，羊则无
角，颔垂短毛，有紫檀蔷薇露、檐葡花、白葡萄福鹿，青
花白驼鸡。福鹿如骡，白首白眉，满体细，间道青花如
画，青花白驼鸡，如福鹿。麒麟前足高九尺馀，后足六
尺馀，项长头昂至一丈六尺，傍耳生二短肉角，牛尾
鹿身，食粟豆饼饵。狮子形类虎，黄黑毛钜首阔口，尾
稍黑，其长如缨，声吼如雷，百兽见之皆伏。厥贡金厢
宝带、“珍珠、八宝金冠、鸦忽等各种宝石，地角金叶表
文。”

永乐十四年，阿丹遣使入贡。

按《明外史？阿丹传》：“阿丹在古里之西，顺风二十二昼
夜可至。永乐十四年，遣使奉表贡方物，辞还，命郑和
赍敕及彩币偕往赐之。自是凡四入贡，天子亦厚加
赐赉。”

### 宣宗宣德五年阿丹国遣使来贡

按《明外史阿丹传》：“宣德五年，海外诸蕃久缺贡，复命
和赍敕宣谕。其王抹立克那思儿即遣使来贡。八年，
至京师。”

宣德　年，定款待阿丹国使臣之数。

按《明会典》：“阿丹国，宣德间使臣四人，三日下程一次，
羊、鹅、鸡各一只，米三斗，面十斤，酒五瓶，果子四色，饼
二十个，疏菜厨料。”

### 英宗正统元年阿丹国贡使还国后不复通贡

按《明外史阿丹传》：“正统元年，贡使始还。自后天朝不
复通使，远番贡使亦不至。前世梁、隋、唐时，并有丹丹
国，或言即其地，地膏腴，饶粟麦，人性强悍，有马步锐
卒七八千人，邻邦畏之。王及国人悉奉回回教，气候
常和，岁不置闰。其定时之法，以月为准。如今夜见新
月，明日即为月朔，四季不定，自有阴阳家推算。其日”
为春首，即有花开；其日为秋初，即有叶落；及日月交
食，风雨潮汐，皆能预测。其王甚尊中国，闻宝船至，躬
率部领来迎，入国。宣诏讫，遍谕其下，尽出珍宝交易。
永乐十九年，中官周姓者往市，得猫睛重二钱许，珊
瑚树高二尺者数株，及大珠、金珀诸色，雅姑异宝、麒
麟、狮子、花猫、鹿、金钱豹、驼、鸡、白鸠以归，他国所不及
也。蔬果畜产咸备，止无鹅与豕。市肆有书籍，工人所
制，金首饰，绝胜诸番所少，惟草木，国人皆垒石为居
室。麒麟前足高九尺，后六尺，颈长丈六尺，有二短角，
牛尾鹿身，食粟豆饼饵。狮子形似虎，黑黄色，无斑，首
大口广，尾尖，声吼若雷，百兽见之皆伏地。

《明外史阿丹传》：“嘉靖时，制方丘朝日坛玉爵，购红黄
玉于天方，哈密诸蕃不可得。有通事言：此玉产于阿
丹，去土鲁番西南二千里。其地两山对峙，自为雌雄，
或自鸣。请如永乐、宣德故事，赍重贿往购。”帝从部议，
已之

梁

《顿逊国》，梁时闻于中国。

按《梁书本纪》不载。按《海南诸国传》：“顿逊国在海崎
上，地方千里，城去海十里，有五王，并羁属扶南。”
按杜氏《通典》，“顿逊国，梁时闻焉。”〈一曰典逊〉在海崎山上，地
方千里。王并羁属扶南，北去扶南可三千里。其国之
东界通交州，其西界接天竺及安息徼外诸国，贾人
多至其国而互市焉。顿逊回入海中千馀里，涨海无
涯岸，舶未曾得迳过也。其市东西交会，日有万馀人，
珍宝物货，无种不有。又有酒树，似安石榴，采其花汁，
停酒瓮中，数日成酒。出藿香，插枝便生，叶如都梁，以
“裛衣。”国有《区拨》等花十馀种，冬夏不衰。日载数十车
货之。其花燥更芬馥，亦末为粉以傅身焉。其俗又多
鸟葬，将死，亲宾歌舞于郭外。有鸟如鹅口、鹦鹉而红
色，飞来万许，家人避之，鸟食肉将尽乃去，烧其骨沉
海中，以为上行人也，必生天。鸟若回翔不食，其人乃
自悲，复以为己有秽，乃更就火葬，以为次行也。若不
能生入火，又不被鸟食，以为下行也。